
To uker i solen

Heidi Rice

Oversatt av Jan Ingar Vik


Heidi Rice er født og oppvokst, og bor fremdeles, i London i England. Hun har to gutter som elsker å småkrangle, en fantastisk ektemann som, heldigvis for alle, har massevis av tålmodighet, og støtten fra en stadig større britisk/fransk/irsk/amerikansk familie. Selv om Heidi forguder London, elsker hun også USA, og omtrent annethvert år lar hun og bestevenninnen ektemann og barn være igjen hjemme og foretar en Thelma & Louise-reise tvers over USA et par uker (selv om de alltid utelater den biten med å kjøre utfor en klippe). Hun har vært en filmentusiast siden tidlig i tenårene og hektet på kjærlighetsromaner nesten like lenge. Hun fikk fritt utløp for sin første kjærlighet ved å være filmanmelder i ti år, og for to år siden bestemte hun seg for å krydre livet sitt ved å skrive romantikk. Da hun oppdaget det fantastiske søsterskapet av romantikkforfattere (både publiserte og upubliserte) i Storbritannia og USA, ble det en vill og vakker reise til hennes første Harlequinroman, og hun ser frem til mange flere.

 


Til Suzy, for at hun vet når en 1000 mil lang tur

langs landeveien ikke er måten å reise på.

Og til Daisy, en strålende forfatter

og en enda bedre venninne.


FØRSTE KAPITTEL

Juno Delamare strevde med å kontrollere de galopperende hjerteslagene mens hun saumfor ankomsttavlen på den travle terminal fem på Heathrow flyplass etter detaljer om Flight 155 fra Los Angeles. Ordene «I ankomsthallen» blunket tilbake mot henne, og hjertet satte inn et ekstra gir.

For himmelens skyld, kvinne. Ta deg sammen.

Juno stakk hendene i lommene på sin nyeste jeans – som hadde en liten flenge ved kneet etter at hun fylte opp hyller dagen før – og tok flere dype åndedrag. Hun måtte roe seg ned. Hun hadde et oppdrag å utføre her, et veldig viktig oppdrag, og hun hadde simpelthen ikke tid til å få hjerteinfarkt – det ville komme til å stikke alvorlige kjepper i hjulene for planene hennes.

Når hjerteknuseren fra Hollywood, Mac Brody, kom gjennom ankomstgaten, hadde hun tenkt å være klar – og ha fullkommen kontroll over sansene – slik at hun kunne gi ham invitasjonen til bestevenninnen Daisy Deans bryllup, og sørge for at han takket ja til å komme.

Daisy skulle gifte seg med eiendomsutvikleren og millionæren Connor Brody om to uker, og hun var oppsatt på å gjenforene Connor med sin lenge savnede bror under bryllupet. Så Juno hadde påtatt  seg å sørge for at nevnte lillebror kom enten han ville det eller ikke.

Hvordan hun skulle få ham til å gå med på det, hadde hun ikke helt funnet ut ennå, men hun tenkte å gjøre sitt aller beste. Daisy hadde hjulpet Juno med å få orden på livet sitt igjen for seks år siden – da hun trodde at hun aldri skulle klare å bry seg om noe eller noen igjen – og hun sto i gjeld til henne.

Til tross for Junos dypfølte engasjement for saken hadde hun dessverre ikke viet logistikken særlig mye oppmerksomhet da hun ga sitt hemmelige løfte for to uker siden om å få Mac Brody til å være med i Daisy og Connors bryllup. Men nå når det kritiske øyeblikket nærmet seg på den imponerende terminalen, begynte logistikken å kvele henne.

Hva om hun mislyktes? Hva om han reiste sammen med en hel skare av livvakter, og hun ikke klarte å komme i nærheten av ham? Hva om han avslo invitasjonen? Og så var det nådestøtet: Når hadde hun sist henvendt seg til en fremmed mann, for ikke å snakke om forsøkt å overtale ham til å gjøre noe? Hennes overtalelseskrefter var mindre enn null hva menn angikk.

Hun drev ikke med forførelser; hun hadde verken utseendet, talentet eller garderoben til det. Hvilket betydde at hun måtte appellere til Mac Brodys bedre natur. Men ut ifra det hun visste om ham så langt, hadde han ingen.

Hun hadde kanskje aldri møtt fyren. Hun hadde kanskje aldri engang sett en av filmene hans, men Juno hadde vært på kjøkkenet til Daisy for to uker siden den morgenen da brevet kom. Og det hadde fortalt henne alt hun trengte å vite om den sanne karakteren til Mac Brody, Hollywoods megastjerne og slemme, irske gutt.

OK, så han var kjekk – hvis man likte den høye, mørke og farlige stereotypen – men det rokket ikke ved det faktum at det under all maskuliniteten var en overfladisk, arrogant og selvopptatt egoist.

Juno ble hissig igjen da hun tenkte på hvor kynisk Brody hadde vært.

Daisy hadde vært så begeistret, så sikker på at brevet inneholdt gode nyheter, bare for å rive opp konvolutten og finne bryllupsinvitasjonen som hun hadde sendt, sammen med en beskjed fra agenten hans som meddelte at mr Cormac Brody ikke kom til å delta i bryllupet, og at miss Daisy Dean skulle avstå fra å kontakte ham for fremtiden.

Den likegyldige beskjeden fikk Daisy til å gråte, og Daisy gråt nesten aldri. Enda verre for Juno var imidlertid Connors reaksjon. Han hadde slynget armen rundt skulderen til Daisy og bedt henne å ikke ta slik på vei. Mac hadde rett til å ha sine egne følelser, de kunne ikke presse ham til noe han ikke følte seg komfortabel med, og det var ikke mer å si om den saken. Men Juno hadde sett på Connor mens han leste beskjeden selv, og så sorgen og beklagelsen han så hardt forsøkte å skjule.

Hvilken rett hadde Brody til å såre vennene hennes slik? Og enda verre var det at han ikke hadde hatt mot til å kontakte dem selv.

Juno trengte seg gjennom den ventende menneskemengden og la armene i kors over sperringen. Hun overså den vedholdende hamringen fra hjertet mens hun studerte strømmen av storøyde transatlantiske passasjerer som strømmet gjennom ankomstgaten. Hun presset munnen sammen til en morsk strek av besluttsomhet. Hun måtte forsøke å skjule fiendtligheten sin overfor ham hvis dette skulle fungere. Men uansett hva som skjedde, hadde hun ikke tenkt å gi Brody tilfredsstillelsen av å se hvor nervøs hun var – eller hvor mye som sto på spill for henne – og hun nektet absolutt å trygle.

Det ville bare få den foraktelige mannen til å føle seg enda mer overlegen.

Junos øyne ble smale da hun fikk øye på en høy, enslig skikkelse som kom slentrende bortover avgangshallen. I kontrast til de andre reisende, som var velkledde om enn litt krøllete i klærne, var denne fyrens klær på grensen til å være møllspiste. Slitte dongeribukser hang fra de smale hoftene og en eldgammel T-skjorte strammet seg over de solbrune bicepsene der han kom gående med en stor reiseveske over skulderen. Den matchende baseballkapsen var blitt skjøvet ned slik at skyggen dekket ansiktet, men Juno kunne likevel se de daggamle skjeggstubbene på haken og det bølgende svarte håret som berørte de brede skuldrene.

Kunne det være Brody? Hun stirret og forsøkte å bestemme seg. Hvis det var ham, så var han ikke slik hun hadde forventet. Med sine sammenkrøkte skuldre og bøyde hode så mannen ut som han forsøkte å være minst mulig iøynefallende.

Og det virket. Bortsett fra høyden hans, som raget minst tretti centimeter over hennes én meter og femtisju, antok Juno at ingen ville ha sett to ganger på ham. Men så la Juno merke til måten den fremmede beveget seg på, og hun visste at det måtte være Mac Brody. Han hadde nøyaktig det samme løse ganglaget som broren Connor.

Hun albuet seg frem gjennom mengden for å stanse ham ved utgangen – og hjerteslagene raste av gårde igjen.

*

Mac Brody holdt blikket festet på det grå gulvbelegget og stengte ute støyen fra folkemengden mens han løftet på skulderen for å løsne knuten av anspenthet og utmattelse.

Han hadde aldri vært begeistret for flyplasser, og Heathrow inneholdt noen dårlige minner. Forrige gang han var her, for flere år siden, lå paparazziene i bakhold for å overfalle ham. Det var mindre enn en uke etter hans offentlige brudd med supermodellen Regina St Clair – og bare to dager etter at Gina solgte historien sin til pressen og brennemerket ham som en kokainsniffende villmann som gikk til sengs med en ny kvinne hver natt.

Ginas fantasier kunne kanskje ha vært morsomme – om det ikke var for at mange mennesker hadde trodd henne, og at etterdønningene hadde fulgt ham som en konstant plage siden. Pressen hadde luktet blod den dagen, og de hadde ikke latt ham være i fred etterpå. Han hadde aldri følt seg vel til mote over å være i medias søkelys, så det hadde vært en tøff lekse å lære seg.

Han ble forbannet på Gina den gangen, men han hadde snart nok kommet over det. På en eller annen måte hadde hun forledet seg selv til å tro at de var forelsket i hverandre, og han hadde ikke vært oppmerksom nok til å legge merke til det. Han justerte vekten av reisevesken på skulderen. Enda en lekse lært. Når han datet nå, gjorde han det klart fra begynnelsen av nøyaktig hva han ønsket og ikke ønsket ut av et forhold.

Han kikket opp for å finne utgangen og trakk et lettelsens sukk da han ikke så tegn til noen fotografer eller journalister. Han kunne takle paparazziene hvis han måtte, men akkurat nå var han utslitt etter en elleve timers flyreise og fortløpende kveldsopptak den siste uken, og trengte ikke det maset i tillegg. Heldigvis hadde han lært seg å forsvinne i mengden allerede i tidlig alder; folk kjente ham sjelden igjen i en folkemengde hvis han ikke ville at de skulle gjøre det.

Han fikk øye på «Utgang»-skiltet og forandret retning, men idet han senket hodet for å gå mot utgangen, dukket en liten skikkelse opp bak en søyle og stilte seg rett i veien for ham.

– Hva i … Han stanset brått for å unngå å gå på jenta.

– Du er Cormac Brody. Stemmen hennes skalv, men kunngjøringen var høy nok til å kunne tiltrekke oppmerksomhet.

– Snakk lavt, sa han og så seg omkring. Heldigvis så det ikke ut til at noen hadde hørt henne.

– Jeg beklager at jeg bryr deg, men jeg må snakke med deg, sa hun høflig som bare det, men han merket en klar brodd. – Det er særdeles viktig.

– Så det er særdeles viktig, hva? Han hadde hørt det før. En bestemt avvisning lå på tungespissen, men da blikket hans gled over figuren hennes og deretter festet seg ved ansiktet igjen, nektet den simpelthen å komme ut av munnen.

Uansett hvem jenta var, så var hun veldig søt.

Den opprevne jeansen og den ene T-skjorten utenpå den andre burde ha fått henne til å se ut som en guttejente, men av en eller annen grunn passet det henne, klamret seg til de fine kurvene og fremhevet den smale midjen og et par små, men faste bryster.

Og så var det virkningen av det bleke, hjerteformede ansiktet.

De runde, klare øynene – ikke helt grønne og ikke helt blå – fanget mesteparten av oppmerksomheten, men når man la til den myke manken av mørkeblondt hår, den klare, kremfargede huden og den perfekt definerte benstrukturen – pluss det faktum at hun ikke hadde en eneste flekk av sminke på seg – måtte han innrømme at virkningen var slående.

Han undret på om hun var en fan. Og håpet at hun ikke var det.

– Hva er det som er så særdeles viktig? Han kunne avse et øyeblikk til henne, det var tross alt lenge siden han var blitt så fengslet av noen. – Jeg har ikke så mye tid for øyeblikket, elskling.

Dådyrøynene smalnet og hun så enda søtere ut. – Ikke vær nedlatende mot meg, mr Brody.

Han blunket overrasket over det uredde svaret. Ikke tale om at hun var noen fan av ham. – Jeg ville virkelig sette pris på om du sluttet å si navnet mitt så høyt, sa han og holdt en munter tone selv om det var den andre gangen han måtte nevne det. – Jeg har ikke noen hast med å tiltrekke meg oppmerksomhet. Fengslende eller ikke, hun begynte å bli litt av en belastning.

Han kikket forbi henne for å forsikre seg om at hun ikke hadde avslørt ham, og fikk øye på akkurat den personen han ikke ville se. – Pokker.

Hun rynket pannen og begynte å snu seg. Han kastet ned vesken, grep henne i skuldrene og skjøv henne mot søylen for å få dem begge ut av syne for Pete Danners, hans nemesis. Frilansfotografen hadde hengt i hælene på ham som en rottweiler for tre år siden, og han hadde ikke noe ønske om å oppleve det igjen.

– Ikke snu deg, glefset han. Han la albuen mot søylen over hodet hennes og naglet henne fast. – Hvis den mannen der borte ser meg, kommer denne reisen til å bli en lidelse.

*

Juno hev etter pusten og var så sjokkert at hun glemte å slippe den ut igjen.

Hva var det som skjedde?

I det ene øyeblikket hadde hun stirret inn i overveldende blå øyne og tenkt at Cormac Brody var mye penere enn han hadde noen rett til å være, og like arrogant som hun hadde antatt. I neste øyeblikk sto hun naglet mot den slanke, muskuløse kroppen hans.

Hun ble helt ør og husket at hun måtte puste. Et åndedrag strømmet ut, og hun sugde inn et nytt. Hun kunne føle hver eneste centimeter av ham. Den sterke flaten av brystkassen mot brystene hennes. De lange lårene som presset seg mot hennes, og beltespennen hans mot magen. Den overveldende lukten av peppermyntetannkrem og mann holdt på å kvele henne.

– Hva er det du gjør? peste hun opprørt.

Hun hadde ikke vært så nær en mann på seks år. Hun burde med rette skrike vettet av seg. Men sammen med sjokket kjente hun en uvant strøm av varme banke på hvert sted hvor kroppene deres berørte hverandre.

Han trakk seg litt tilbake mens han fortsatt så over skulderen hennes. Hun trakk enda et gispende åndedrag.

– Han er borte. Takk og lov. Pusten hans strøk mot øreflippen hennes og sendte en grøsning ned langs ryggraden. – Jeg står i gjeld til deg, søta.

– Jeg … jeg får ikke puste, stotret hun med hakkende tenner.

Han tok av seg kapsen, og det uutgrunnelige, blå blikket var rettet mot ansiktet hennes.

– Hva er i veien?

Det er du som er i veien, hadde hun lyst til å rope, men klarte ikke å si ordene. Hun måtte slutte å skjelve først.

Han bøyde hodet. – Slapp av, elskling. Han la den ene håndflaten mot halsen hennes.

Hun hev etter pusten da han strøk henne over haken med tommelen og deretter lot fingrene gli inn i håret hennes.

Hun forsøkte å si noe, hva som helst, men alt som kom ut, var et halvkvalt stønn. Hånden hans hvilte mot nakken hennes og holdt henne rolig. – Hva om vi forsøker dette? lokket han, og leppene hans var så nær at hun kunne kjenne peppermyntelukten av pusten hans.

Så la munnen hans seg over hennes.

I samme sekund som de faste leppene berørte hennes, gikk pulsen hennes helt i spinn – som om hun var blitt plugget inn i en stikkontakt. Sjokk og noe mye mektigere fløy gjennom henne. Så gled tungen hans over underleppen hennes, og et skjelvende stønn slapp ut av henne.

Hun burde skyve ham vekk, skrek hjernen hennes. Men da håndflatene hennes la seg flatt mot T-skjorten hans, skalv musklene under fingrene, og hendene gled nedover langs den harde flaten. Leppene hennes skilte seg, og tungen hans plyndret munnen hennes. Ilden flammet gjennom henne, pulserte i underlivet og hardnet brystvortene – og brant opp den siste rest av sammenhengende tanker.

Han satte i gang en primal rytme med tungen da hun åpnet munnen mer for å ta imot ham. Og så duellerte tungen hennes med hans, først prøvende, men så dristigere mens ilden raste inni henne. Sterke, pågående fingre utforsket og gled under T-skjorten hennes og spredte seg over ribbena, der de kjærtegnet den overfølsomme huden. Så kjente hun den. Den tykke reisningen som presset seg inn i magen hennes.

Hun strittet imot, forsøkte å få tilbake kontrollen over den forræderske kroppen.

– Jøss. Det var noe annet. Den ujevne pusten hans gikk i takt med hennes egen mens han hvilte pannen mot hennes. – Det er best vi stanser, før tingene kommer helt ut av kontroll.

Juno stivnet til og krympet seg idet virkeligheten vendte tilbake og slukket det siste av lidenskapen som en bøtte iskaldt vann.

Hva hadde hun gjort? Etter seks år i frivillig sølibat hadde hun klint med en vilt fremmed mann midt på Heathrow flyplass. En fremmed som hun ikke engang likte.

– Kan du være så snill å flytte hånden din? sa hun og var fryktelig flau da tommelen hans fortsatte å stryke dovent over ribbena hennes, farlig nær undersiden av brystet.

Hånden hans gled ned og hvilte mot hoften hennes. – Hva om vi finner oss et sted hvor vi kan fortsette dette i fred og ro?

Hun fomlet med T-skjorten og stakk den febrilsk tilbake ned i jeansen mens blodet strømmet opp i kinnene. Trodde han at hun var prostituert, eller?

Han la en finger under haken hennes og vippet opp hodet hennes. – Er det noe galt?

Selvfølgelig er det noe galt. En nymfoman tok nettopp over kroppen min.

Hun trakk seg løs. – D-det er ikke noe galt, stotret hun.

– Er du sikker? Han rynket øyenbrynene. – Du oppfører deg litt merkelig.

Du vet ikke halvparten av det.

– Jeg må gå. Hun måtte komme seg vekk fra det nysgjerrige blikket og det barske og altfor pene ansiktet før nymfomanen kom tilbake.

Han grep henne rundt håndleddet. – Vent nå litt, sa han med en irriterende ro.

Hun strittet imot, men det varme håndjernet bare strammet til. – Jeg må virkelig gå.

– Du kysser ikke en mann på den måten for så å bare gå din vei, sa han og hørtes ikke det minste foruroliget ut over det de nettopp hadde gjort. – Og hva med den særdeles viktige tingen du måtte snakke med meg om?

Hun åpnet munnen for å forlange at han slapp henne øyeblikkelig, men så klappet hun den igjen.

Å nei. Bryllupsinvitasjonen.

Hvordan kunne hun ha glemt Daisys bryllup? Og oppdraget sitt?

– Vær så snill, s-slipp håndleddet mitt, stotret hun. – Jeg har noe til deg.

Han slapp henne med et sensuelt smil om leppene. – Jeg tror vi allerede har fastslått det.

Hun rødmet enda mer – og brystvortene strammet seg. Pokker ta ham. Hvordan kunne han ha en slik virkning på henne? – Jeg snakker ikke om seksuelle tjenester. Hun grep håndleddet hans og klasket konvolutten inn i den oppadvendte håndflaten. – Det er en invitasjon til din brors bryllup.

Han stivnet til, og smilet forsvant da han stirret på invitasjonen.

– Den er fra bestevenninnen min, Daisy. Din brors forlovede, la hun til.

Han løftet blikket, og hun syntes hun så noe flakke i øynene hans. Men det forsvant så raskt at hun var sikker på at hun hadde innbilt seg det.

– Jeg har ingen bror, svarte han og krøllet konvolutten sammen i neven.

Det var et scenario hun ikke engang hadde sett for seg. – Selvfølgelig har du det, buste hun ut og undret på hva i all verden som hadde hendt mellom Connor og denne mannen.

Han så fullstendig uberørt ut. Hun hadde lovet seg selv at hun ikke skulle trygle, men etter det hun nettopp hadde gjort, virket ikke litt trygling som noen stor sak lenger. Hun trakk et dypt åndedrag. – Vær så snill. Du må gå. Det er virkelig viktig.

– Det er det ikke for meg, sa han med nok arroganse til å få henne til å reise bust. Han løftet invitasjonen. – Så du kan gi denne tilbake til bestevenninnen din og fortelle henne at jeg ikke er interessert.

– Hvordan kan du være så hardhjertet? spurte hun før hun rakk å komme på bedre tanker.

– Hvordan kan det ha seg at dette angår deg? skjøt han tilbake mens leppene vred seg i et bittert smil.

Hun stivnet til, lamslått av den kalde, følelsesløse tonen. – Som sagt er Daisy bestevenninnen min, sa hun og hatet den defensive tonen i stemmen sin.

– Jeg forstår, sa han. – Var kysset hennes idé eller din?

Juno måpte. – Du vet inderlig godt at det kysset var din idé. Hva var det egentlig han beskyldte henne for? – Vet du hva, mr Brody? Hun glemte å trygle, for hun hadde fått nok av Mac Brody og hans gigantiske ego. – Bare fordi du er rik og berømt, gir ikke det deg rett til å behandle familien din som skitt. Daisy og Connor er fantastiske mennesker, og de fortjener mye bedre enn deg.

– Jaså? Til hennes raseri klukklo han. – Så hvis du mener at jeg er en slik laverestående livsform, hvorfor kysset du meg, da?

Hvis han ikke sluttet å snakke om det forbaskede kysset, kom hun til å fike til ham. – Jeg kjente deg ikke da. Det gjør jeg nå.

Han smilte skjevt, tilsynelatende upåvirket av fornærmelsen. – Men du har fortsatt den beste delen til gode.

Det livaktige minnet om reisningen hans fikk henne til å rødme. Hun løftet haken og nektet å erkjenne den merkelige fornemmelsen dypt nede i magen. – Jeg tror du overvurderer sjarmen din, mr Brody.

Han lo. – Men nå kommer du aldri til å få vite det med sikkerhet, gjør du vel?

Hun svarte ikke på det, men kunne ikke unngå å høre den spottende latteren hans idet hun marsjerte av gårde.

Av alle arrogante, sexfikserte, tankeløse tosker.

Juno frådet hele veien til utgangen, og hjertet pumpet i takt med de sinte skrittene. Hun hadde hatt fullstendig rett når det gjaldt Mac Brody. Han fortjente ikke en familie som var så fantastisk som Daisy og Connor og den skjønne gutten deres, Ronan. Gudskjelov at han ikke kom til bryllupet. Hvilken lettelse å vite at hun aldri ble nødt til å se den infernalske mannen – eller hans såkalte sjarm – igjen.

*

Smilet til Mac døde hen da han så jenta marsjere av gårde. Blikket hans senket seg mot det slitte dongeristoffet som strammet rundt den formfulle baken, og han kjente begjæret syde i skrittet.

Han skulle ikke ha ertet henne, men det hadde vært uimotståelig da han så hvordan sinnet lyste opp den livlige blågrønne fargen i øynene hennes. Akkurat som trangen til å kysse henne var uimotståelig. Han var fortsatt ikke helt sikker på hva som hadde skjedd der.

Han hadde pustet inn den rene, friske lukten av sjampoen hennes, fått øye på det panikkartede glimtet av opphisselse i de fortryllende øynene – og instinktet hadde raskt fått overtaket på fornuften. Det tvingende behovet etter å smake på henne hadde oppslukt ham. Og da han gjorde det, hadde hennes søte, uskyldige respons vært så berusende at han gikk helt fra konseptene.

Men spontanitet var én ting, ubetenksomhet noe ganske annet.

Han så seg omkring i terminalen, hvor menneskemengden var i ferd med å tynnes ut. Ingen tegn til Danners eller noen andre kjendisfotografer – noe som virkelig var et lykketreff. Hvis Danners hadde fått øye på ham mens han kysset den jenta, ville mannen ha tatt tjue bilder, og Mac tvilte på at han ville ha lagt merke til det. Han tok opp vesken, slengte den over skulderen og oppdaget at han fremdeles hadde bryllupsinvitasjonen i hånden.

Han gikk mot den nærmeste søppelkassen. Som han sa til jenta, så hadde han ingen bror lenger, ikke noe behov for noen familie og ingen planer om å delta i noe bryllup. Det siste han trengte, var å vekke opp hele det vepsebolet av følelser eller de smertefulle minnene som han hadde stengt inne og glemt for en evighet siden.

Men da han kom frem til søppelkassen og skulle til å kaste invitasjonen, stanset hånden. Han løftet den sammenkrøllede konvolutten og inhalerte den svake lukten hun hadde etterlatt seg på papiret. Såpe og villblomster. En gysning av seksuell tiltrekning strømmet gjennom ham. En gysning han ikke hadde kjent på altfor lang tid.

Han ville ha henne. Han kunne like gjerne innrømme det, for det var ikke til å ta feil av etter det kysset. Hun var ikke i nærheten av å være så sofistikert – eller føyelig – som de kvinnene han vanligvis datet, men på en eller annen måte hadde hun fengslet ham. Og han lot seg ikke så lett fengsle.

Han stirret på konvolutten. Kanskje det var det at hun var annerledes, som gjorde henne tiltrekkende. Med de gutteaktige klærne, den mottakelige, vesle kroppen og det nærtagende temperamentet representerte hun noe han ikke hadde hatt på en lang stund. En utfordring.

Og han hadde ikke engang fått vite hva hun het.

Han bannet lavt og stakk bryllupsinvitasjonen i baklommen.

Juno satt på T-banen og tenkte på det katastrofale møtet med Mac Brody – til minste detalj, om og om igjen.

Da hun gikk ut fra Ladbroke Grove stasjon tjue minutter senere og satte kursen mot Portobello Road, måtte hun endelig innrømme sannheten. Mac Brody var kanskje en arrogant tosk som fikk Casanova til å fremstå som en munk, men han var ikke den eneste skyldige parten. Hun måtte også ta en stor del av skylden for denne katastrofen.

Klokken var ti over to på torsdag ettermiddag, og markedet var stengt, noe som fikk Portobello til å virke som en spøkelsesby, og de tomme bodene gjorde ikke Junos humør noe bedre. Et par forvirrede turister, som åpenbart ikke hadde lest guideboken sin skikkelig, hang utenfor det mørke vinduet til The Rock ʼnʼ Roll Memorabilia Emporium, men ellers var gaten øde.

Hun skyndte seg forbi den fargerike fasaden til Daisys butikk, The Funky Fashionista, og kikket på vindusutstillingen hun hadde brukt fire timer på å arrangere dagen før. Hun fikk en klump i halsen av stolthet mens hun beundret håndverket sitt – og skyldfølelsen oversvømmet henne.

Hvordan kunne hun være så ubetenksom og uansvarlig? Hvordan kunne hun rote til alt på denne måten?

Hun gned kinnet der skjeggstubbene til Brody hadde stukket. Hun visste nøyaktig hvordan. Så snart han hadde sett på henne, så snart leppene hans hadde berørt hennes, hadde all hennes sunne fornuft og gode intensjoner brent til aske i en eksplosjon av ren nytelse.

Å kysse ham hadde vært som å falle inn i en solstråle, og hver eneste celle i kroppen hennes hadde eksplodert av ekstase. Men hvordan kunne kroppen hennes velge ham, av alle mennesker, til å reagere på med slik inderlighet? En mann som hadde følelsesmessig integritet som en mygg? Det stred imot alt hun visste og forsto om seg selv. Imot alt hun hadde blitt til i løpet av de siste seks årene.

Hun stakk hånden tilbake i lommen og svingte inn i Colville Gardens.

Glem det tåpelige kysset.

Det var ikke viktig. Det kunne hun ikke la det være. Mac Brodys farlige sex appeal og djevelsk gode utseende var ødeleggende for enhver kvinnes hormoner innen to hundre meters avstand – og hun hadde kommet langt nærmere ham enn det. Det var det hele. Den sjokkerende reaksjonen hennes var simpelthen en kjemisk tilfeldighet. En tilfeldighet av termonukleære proporsjoner kanskje, men likevel bare en tilfeldighet. Det trengte ikke å bety noe mer enn det. Særlig siden hun aldri hadde tenkt å krysse Mac Brodys vei igjen.

Hun sukket skjelvende idet mrs Valdermeyers hybelhus kom til syne. Det så ut som den fattige slektningen til Daisy og Connors elegante femetasjes gregorianske hus ved siden av.

Akkurat nå ville hun ikke noe annet enn å gjemme seg på rommet sitt hos mrs Valdermeyer og bruke resten av dagen på å komme à jour med butikkens regnskapsføring og overbevise seg selv om at denne formiddagen aldri hadde funnet sted.

Hun gikk det første trinnet opp mot døren til mrs Valdermeyer. Så stanset hun.

Pokker. Hun kunne ikke gjøre det. For seks år siden hadde hun lovet seg selv at hun alltid skulle stå for det hun hadde gjort. Denne formiddagen hadde hun spolert alt sammen og samtidig sviktet to mennesker hun var glad i.

Formildende omstendigheter til tross, hun skyldte Daisy å si det som det var og deretter be om unnskyldning.

*

– Jeg er så glad for at du stakk innom. Daisy smilte strålende over skulderen mens hun gikk foran bortover den lange gangen i huset sitt. – Stoffet til brudekjolen min har ankommet fra Delhi. Det er absolutt praktfullt – du må komme og sikle over det sammen med meg.

– Flott, svarte Juno og forsøkte å oppdrive litt entusiasme idet de gikk inn i det lyse, åpne kjøkkenet på baksiden av huset. – Hvor er Ronan? spurte hun og var oppsatt på å utsette det uunngåelige.

– Han sover. Den vesle plageånden. Daisy fylte vann i kjelen. – Kan du begripe det? Han vekket oss klokken fire i morges.

Øynene til Daisy lyste opp mens hun snakket om sønnen, og Juno kjente et merkelig stikk i brystet.

– Nok om Han-Som-Ikke-Sover, fortsatte Daisy. – Vi må ta en ny prat om brudepikekjolen din. Hun slapp teposer ned i et par keramikkrus. – Det kommer ikke på tale å la deg gå bak meg opp til alteret i jeans og en …

Hun sluttet brått å snakke da blikket hennes landet på Juno. Øynene hennes ble store. – Hva i all verden har hendt med ansiktet ditt? Er det heteutslett?

Juno klappet håndflatene mot kinnene. – Eh … kanskje. Hvor mye verre kom denne dagen til å bli?

– La meg hente en salve, sa Daisy.

Juno løftet den ene hånden. – Ikke bry deg om det. Det gjør ikke vondt. Hun trakk et beroligende åndedrag og bestemte seg for å tvinge ut tilståelsen sin før Daisy fikk øye på enda mer. – Jeg har gjort noe ubetenksomt og uansvarlig, og jeg …

– Ubetenksomt og uansvarlig? avbrøt Daisy henne. – Du? Det tror jeg ikke noe på, ertet hun. – Du er den mest forsiktige personen jeg kjenner.

Det var i går.

– Jeg møtte Mac Brody på Heathrow i formiddag og forsøkte å gi ham bryllupsinvitasjonen. Ordene strømmet ut av henne før hun helt mistet motet.

Daisy blunket. – Møtte du Mac? Connors bror? Men …

– Jeg fikk denne tåpelige ideen om at jeg kunne overtale ham til å komme. Juno vred hendene i fanget. – Jeg visste hvor gjerne du ville ha ham der. Du og Connor. Og etter …

– Vent, vent, avbrøt Daisy igjen. – Gå tilbake litt.

– Unnskyld?

– Sier du på ramme alvor at du dro helt til Heathrow i dag for å møte den kjekke, sjarmerende og utrolig sexy filmstjernen Mac Brody? Av egen fri vilje?

Var det et smil som lekte om leppene til Daisy?

– Og så?

Daisy fniste. – Det er fantastisk. Venninnen skyndte seg rundt barløsningen og satte seg på krakken ved siden av Juno. – Nå, fortell meg alt. Ingen detalj er for ubetydelig.

– Hva går det av deg? Juno ante en felle, men klarte ikke å finne ut hva den kunne være.

– Bare fortell. Er han like hormonsmeltende praktfull i virkeligheten som han er i filmene sine?

Juno rødmet. – Du kan ikke si slikt. Du er praktisk talt en gift kvinne. Var ingen kvinne immun overfor sjarmen til Mac Brody? tenkte hun.

– Jeg er kanskje praktisk talt gift, sa Daisy, – men jeg er ikke blind. Uansett er jeg nødt til å sette pris på ham – på et rent estetisk plan – Connor og han er tross alt helt like hverandre.

I samme øyeblikk Daisy hadde sagt det, manet Junos hjerne frem et bilde av Brody like før han kysset henne. Et bilde som var brent inn i hjernen hennes for alltid.

De to brødrene var virkelig bemerkelsesverdig like. Mac Brodys trekk var litt skarpere enn Connors, og øynene hadde en kraftigere blåfarge, men begge mennene hadde den samme mørke, grublende keltiske skjønnheten. De høye kinnbena, de vakre, definerte øyenbrynene, den lange, slanke, muskuløse fysikken og et hint av mulig fare. Så hvorfor hadde hun ikke, med unntak av Brodys gange, oppdaget likheten før Daisy nevnte den?

Kanskje fordi Connors utseende aldri hadde fått hjertet hennes til å banke eller pulsen til å hamre, slik brorens hadde gjort.

Hun tvang bildet vekk. Hun kunne ikke tillate seg å hyperventilere igjen.

– Det spiller ingen rolle hvordan han ser ut, sa hun så sindig hun kunne. – Poenget er at han nektet å komme i bryllupet. Han sa til og med at han ikke hadde noen bror, og jeg mistet besinnelsen og gjorde det enda verre. Jeg ville be deg og Connor om unnskyldning, for det er ingen sjanse for at han kommer nå.

– Be om unnskyldning for hva? Vi visste allerede at han ikke kommer, sa Daisy så nøkternt at Juno undret på om hennes følsomme venninne var blitt bortført av marsboere. – Du husker vel brevet vi fikk fra agenten hans?

– Ja. Du var virkelig opprørt.

Daisy viftet vekk bemerkningen. – Jeg var det til å begynne med. Men etter å ha tenkt over det forsto jeg at det var altfor optimistisk å tro at han ville komme på andre tanker så raskt. Connor var akkurat like sta og skakkjørt da jeg møtte ham første gang. Etter de forferdelige tingene som hendte dem begge som barn, er det ikke rart at Mac har betenkeligheter. Daisy sukket tungt. – Det overrasker meg ikke at han sa at han ikke har noen bror.

Hvilke forferdelige ting?

Spørsmålet brant på tungen, men Juno tillot seg ikke å stille det og kontrollerte nådeløst det lille stikket av sympati. Kanskje det var mer ved situasjonen mellom Mac og Connor enn hun hadde antatt. Men Mac Brody hadde hatt rett i én ting: Ingenting av dette var noe som angikk henne – og hun hadde havnet i nok vanskeligheter allerede i forsøket på å gjøre det til sitt anliggende.

– Jeg er sikker på at Mac trenger en familie like mye som Connor gjorde, fortsatte Daisy. – Men det kommer trolig til å ta ham en stund før han skjønner det.

Juno undret på om mannen som hadde kysset henne med slik selvtillit, noensinne hadde trengt noen. Men hun nevnte det ikke.

– Men nok om meg. Daisy klappet Juno på kneet. – Hva syntes du om ham?

– Hvem bryr seg om hva jeg syntes om ham? Kanskje Mac Brody ikke var en like stor tosk som hun hadde trodd. Kanskje han hadde sine grunner til å behandle Connor på den måten han hadde gjort. Men hvilken forskjell gjorde det hva hun måtte mene om mannen hvis hun aldri kom til å møte ham igjen?

– Juno. Daisy så tålmodig på henne. – Magasinet Blush kåret Cormac Brody til en av universets mest sexy menn forrige måned. Vi har allerede fastslått at han er helt praktfull. Og ifølge sladrespaltene har han ingen kjæreste for tiden. Hun sukket igjen. – Det må da vel være en mann som selv du ikke kan være immun overfor?

Det gikk opp et lys for Juno, og hun så fellen Daisy hadde lagt, åpne seg som en gapende avgrunn under føttene sine. Helt siden Daisy ble forelsket i Connor, hadde hun på en diskré måte forsøkt å få Juno til å vurdere å date igjen. Juno hadde latt som hun ikke la merke til det. Men da Daisy ventet på svar med et forventningsfullt uttrykk i øynene, kjente Juno rødmen i kinnene.

– Noe har hendt, påpekte Daisy triumferende. – Du rødmer, og du rødmer aldri.

– Ingenting hendte, mumlet Juno. Kinnene kjentes ut som de hadde tatt fyr.

Daisy gispet. – Du kysset ham, sa hun med skremmende sikkerhet.

Juno måpte. Var hun tankeleser også nå?

– Det er merker etter skjeggstubber du har på kinnet, ikke heteutslett, erklærte Daisy. – Jeg burde vite det, for Connor ga meg ofte slike. Og du møtte Mac etter en transatlantisk flytur. Han ville ikke hatt tid til å barbere seg.

Ikke bare tankeleser, men en forbasket Sherlock Holmes.

– Det var en misforståelse, sa Juno og forsøkte å kravle seg bort fra den gapende avgrunnen. – Han måtte gjemme seg for en fotograf og så … Og så hva? Han kysset henne til vanvidd og gjorde hjernen hennes til grøt? – Det var egentlig ingenting.

– Tøv, sa Daisy. – Han er den første mannen du har kysset siden Tony. Det betyr at det ikke bare er noe, det er noe megaenormt noe.

Juno krympet seg da Tonys navn ble nevnt. – Dette har ingenting med Tony å gjøre. Jeg kom meg over ham for flere år siden.

– Det vet jeg at du gjorde. Daisy grep hendene til Juno, og blikket var varmt av sympati, noe som fikk Juno til å krympe seg enda mer. – Men hva med det som skjedde etterpå, Juno? Og hva med det faktum at du har betalt for det med seks år av livet ditt?

– Jeg vet ikke hva du mener. Juno forsøkte å trekke til seg hendene, men venninnen holdt fast.

– Jo, det gjør du. Daisy sukket tungt. – Når hadde du sist på deg kjole?

– Jeg liker ikke kjoler. De kler meg ikke.

– Når var siste gang du hadde på deg sminke, da? Eller gikk ut på byen? Eller kjente spenningen ved å flørte med en tiltrekkende mann? Hvorfor skammer du deg over å kysse Mac Brody? Mannen er enhver kvinnes våte drøm. Hvorfor skulle du ikke ønske å kysse ham?

Daisy stanset brått og la hodet på skakke. Et brøkdels sekund senere hørte Juno den høylytte gråten til Ronan gjennom babymonitoren.

– Det er best jeg gir ham en rask slurk, sa Daisy. – Men du kan bare våge å gå noe sted. Når jeg har ordnet med Ronan, skal vi ha enda en liten prat om brudepikekjolen din. Daisy flirte. – Når jeg endelig møter Mac Brody, skal jeg gi ham en stor klem – for at han fikk bestevenninnen min til å innse at hun er kvinne igjen.

Juno pustet ut da Daisy pilte ut av rommet for å se til sønnen.

Som om Mac Brodys kyss ikke hadde gitt henne nok å få panikk av, fikk Daisys åpenhjertige samtale henne til å føle seg som et nervevrak. Hun la armene på barløsningen, lente hodet mot hendene og lukket øynene mens hun lyttet til Ronans skrik fra monitoren og forsøkte å tvinge vekk alle de motstridende sinnsstemningene som raste gjennom hodet.

Hun satte seg opp med et rykk og innså skrekkslagen at hun var latterlig nær tårer.

Hva i all verden var det med henne? Hvor hadde den voldsomme følelsen av lengsel kommet fra? Den tomme følelsen inni henne?

Hun kikket ned på buksene, så den lille riften på kneet og gned hånden over den. Hun tvang tilbake tårene, men den ubehagelige antydningen av misunnelse nektet å forsvinne.

Hva om Daisy hadde rett? Hun hadde overlevd det som skjedde for seks år siden, men hvordan kunne hun gjøre krav på å ha triumfert over det når hun hadde gjemt seg hele tiden siden?

Da var det ikke rart at det å kysse Mac Brody, var et slikt sjokk for systemet hennes. Etter at hun i seks år hadde latt som hun ikke hadde noen seksualdrift, hadde han i løpet av et lite øyeblikk vist henne nøyaktig hva det var hun hadde savnet. Og samtidig stilt henne ansikt til ansikt med hva hun hadde latt livet sitt bli til. Ikke bare forsiktig og velorganisert, men dødsens kjedelig.

Hun stirret ut på sørgepilen i bakhagen og la merke til restene etter frokosten som Daisy og Connor hadde spist sammen den morgenen på terrassebordet. Det vesle stikket av misunnelse ble enda verre.

Hun hadde sittet på sidelinjen det siste året og sett Daisy finne sitt livs kjærlighet, og hun hadde aldri engang innrømmet overfor seg selv at hun ønsket det samme.

Kanskje det var på tide at hun tok det neste skrittet og erkjente at overlevelse ikke var nok lenger. At tiden med å kle seg som en guttejente og oppføre seg som en nonne, hadde vart lenge nok. Ville det virkelig være så forferdelig å innrømme at hun ville ha mer enn det nå?

Daisy nynnet Ronans favorittvuggesang gjennom babymonitoren, og Juno kjente et lite gys av begeistring.

Hun trengte ikke å gå helt av skaftet; hun kunne fortsatt være praktisk og fornuftig.

Men hvorfor skulle hun ikke la Daisy lage en brudepikekjole til seg? Hun hadde motsatt seg forslaget helt til nå fordi hun var redd for hva Daisy kunne komme opp med. Når hun tenkte på Daisys prangende kjolesmak og iver etter å få Juno til å date igjen, hadde forsiktigheten vært helt berettiget.

Men det kjentes ikke berettiget nå lenger. Hun måtte slutte å være en slik feiging og få livet sitt opp av den enorme grøften hun hadde kjørt det i.

Og for himmelens skyld, hvis hun kunne kline med en filmstjerne på Heathrow og komme helskinnet fra det, kunne hun sikkert la bestevenninnen tegne en kjole til henne. Særlig hvis hun gjorde det absolutt klart at hun ikke ville at kjolen skulle være altfor iøynefallende.

Oppriktig talt, hvor ille kunne den egentlig bli?

– Daisy, jeg … jeg vet ikke hva jeg skal si. Juno måpte mot speilbildet sitt. Bronsefarget sateng skinte over kurvene hun ikke visste hun hadde for fem sekunder siden. – Jeg kunne like gjerne være splitter naken. Jeg kan ikke gå i kirken med denne på meg. Presten kommer til å få slag.

Daisy lo. – Presten kommer ikke til å få slag. Men det kan hende at han gjør tilnærmelser til deg. Han er tross alt fransk.

Sjokket hadde begynt å gi seg – litt, men Juno klarte ennå ikke å oppdrive evnen til å le tilbake. – Jeg har kløft, hvisket hun vantro og var forbløffet over hvordan brystene presset mot den vågalt lave utringningen på kjolen.

Daisy reiste seg og sukket tilfreds. – Jobben min er gjort. Du ser sensasjonell ut. Men det store spørsmålet er – hvordan føler du deg? Liker du den?

Juno snudde seg på tærne for å kaste enda et raskt blikk over skulderen mot den utringede kjoleryggen, som var provoserende nær rumpeballene. Hun trakk pusten dypt og slapp den langsomt ut.

Hun hadde aldri hatt på seg noe så vakkert i hele sitt liv – eller noe så avslørende.

Hun studerte hele virkningen i speilet igjen. Hårknuten som Daisys frisør hadde formet av manken av blonde krøller; anelsen av lipgloss og maskara, som fikk de ganske ordinære trekkene hennes til å se eksotiske ut, og den slanke figuren som ble fremhevet av den glinsende satengen i kjolen.

Daisy hadde fått henne til å se ut og føle seg sexy for første gang i livet. Men hadde hun mot nok til å fremstå slik?

– Jeg føler meg som en annen person, sa hun som sant var.

– På en god eller dårlig måte?

Juno fikk en klump i halsen av sinnsbevegelse da hun møtte blikket til Daisy i speilet. – Skremt, men begeistret.

Daisy flirte. – Begeistret er bra. Og skremt er å forvente. Du kommer til å ta pusten fra dem. Men husk at det ikke er lov å stjele oppmerksomheten fra bruden. Og du må ikke gråte, ellers kommer maskaraen til å renne og få deg til å se ut som en vaskebjørn.

Juno fniste, og forventningen fikk henne til å kjenne seg litt tummelumsk. – Godt å vite.

Hadde hun noensinne følt seg så ung eller bekymringsløs?

*

Juno holdt hardt i brudebuketten og forsøkte å konsentrere seg om stemmen til presten. Duften av blomstrende orkideer og kalaliljer fylte luften mens Daisy holdt hånden til Connor og gjentok løftene med klar, rolig stemme. Det forseggjorte perlemønsteret i Daisys brudekjole gnistret i lyset fra blyglassvinduet og fikk Juno til å tenke på en eventyrprinsesse.

Hun glattet over kjolen med håndflaten og smilte. Hun hadde sluttet å tro på evig lykke for lenge siden, men nå når hun var her på dette vakre stedet og så Daisy erklære sin kjærlighet til Connor, virket det som om alt var mulig. Hun pustet dypt i et forsøk på å riste av seg drømmeriene.

Nå måtte hun prøve å beherske seg. Daisy hadde arbeidet hardt for den evige lykken sin og hadde funnet sine drømmers mann imot alle odds. Etter hennes erfaring var menn som Connor sjeldnere enn femti karats diamanter. Hun måtte huske på det før hun ble altfor fuktig i øynene. Det ville bli tøft nok å komme seg tilbake nedover kirkegulvet uten å falle på baken i de ti centimeter høye hælene som Daisy hadde insistert på at hun skulle ha på seg. Det kom ikke til å bli noe lettere hvis hun ble oppløst i tårer.

Hun rynket pannen da prestens melodiøse stemme ble avbrutt av uro og opphisset hvisking. Nakkehårene reiste seg, og hun hadde en merkelig følelse av at noen så på henne. Hun tok sjansen på å kaste et blikk over skulderen. De fleste i forsamlingen strakte hals og stirret mot noe bakerst i den vesle landsbykirken.

Hun hørte Daisy hive etter pusten samtidig som hun fikk øye på den skyggeaktige skikkelsen ved inngangsdøren. Og alt blodet strømmet fra hodet hennes og rett til hjertet.

Han? Det kunne ikke være mulig.

Hun blunket febrilsk og var sikker på at hun så syner. Men det gjorde hun ikke. Mannen som hadde hatt hovedrollen i altfor mange av drømmene hennes de siste to ukene, så ut til å stirre rett mot henne. Han bøyde hodet, og hun kunne ha sverget på at han lot blikket gli over figuren hennes.

– Det er Mac, Connor. Han kom. Hun hørte gleden i Daisys dempede stemme samtidig som hun kjente en bataljon sommerfugler flakse i magen.

– Det må jeg si. Connor hørtes like sjokkert ut som Juno følte seg.

Presten kremtet og fikk et anstrengt uttrykk i ansiktet av forstyrrelsen.

– Excusez-moi, monsieur, sa Daisy til ham med sin elendige fransk. – Une moment sʼil vous plait, un personne tres important est arrive. Une moment.

Hun grep hånden til Connor. – Vi må ønske ham velkommen.

Juno sto som fastnaglet og så på som i sakte film da Daisy heiste opp brudekjolen og skyndte seg nedover midtgangen med Connor på slep.

Daisy stanset foran Mac og slynget armene rundt halsen hans. Juno syntes han stivnet til idet han tok imot Daisys omfavnelse, og hånden hans la seg mot ryggen hennes bare et kort øyeblikk. Da Daisy endelig slapp Mac, håndhilste de to brødrene, og så grep Connor Mac i skulderen. Juno kunne ikke høre et ord av det de sa over den nysgjerrige og opprømte samtalen rundt seg, men hun kunne ikke unngå å legge merke til den stive holdningen til Brody – så forskjellig fra den avslappede opptredenen hans på flyplassen.

Juno rødmet da Daisy tok hånden til Mac og førte ham oppover kirkegulvet. Hun bet seg i underleppen og kvalte et stønn da hun så ham komme mot henne. Hun måtte ikke la ham skremme henne. Hun var ikke lenger den naive, uerfarne guttejenta han hadde kysset og gjort narr av for to uker siden. Hun var sterkere nå, og mye mer sofistikert. Eller så i hvert fall ut som hun var det.

– Du gjetter aldri hvem som dukket opp likevel, ertet Daisy da de kom frem til henne. – Juno, jeg tror du allerede har møtt Connors bror, Mac.

Han hadde klippet seg. Det tykke svarte håret, som nå var militærkort, hadde bare antydning til krøller rundt ørene. Det nye utseendet med ny frisyre, glattbarbert kjake, perfekt skreddersydd grå dress og kritthvit skjorte burde ha gjort at han så langt mindre farlig ut. Men det gjorde det ikke.

Hun løftet haken. – Hei igjen, mr Brody, sa hun kort, til tross for sommerfuglene som storkoste seg i magen.

– Juno, hva? Blikket hans senket seg, og brystvortene hennes struttet smertefullt mot pushup-behåen. – Navnet til en gudinne, mumlet han, og den gjennomtrengende blåfargen i øynene hans var like urovekkende som hun husket den. – Det passer.

Presten kremtet høylytt, og Juno rykket til. Hun hadde glemt at de fortsatt hadde igjen å avslutte vielsen.

Juno rettet all sin oppmerksomhet mot bruden og brudgommen da de gikk tilbake til plassene sine, mens hun kjempet for å ignorere det foruroligende nærværet til Mac. Presten fortsatte med vielsesseremonien, og fingrene hennes klamret seg rundt buketten. Hvordan kunne hun kjenne den svake furulukten av såpen hans over den sterke duften fra brudeblomstene? Og hvorfor var han egentlig her? Var ikke dette mannen som hadde nektet blankt å komme til bryllupet for bare et par uker siden?

Etter noe som bare kunne ha vært et par minutter – men som føltes som flere tiår – erklærte presten Connor og Daisy som ektemann og hustru. Connor tok bruden inn i armene sine og forstummet hennes lystige latter med et sensuelt kyss. Den voldsomme oppvisningen av hengivenhet gjorde bare Juno enda mer oppmerksom på mannen som sto bak henne.

– Det ser morsomt ut. Den ertende hviskingen ved skulderen hennes skar igjennom den spontane runden av tilrop og jubel fra forsamlingen. – Hva om du og jeg prøver en gang til?

Juno stivnet til idet pusten hans strøk over nakken hennes. Så typisk. Mens Daisy hadde funnet drømmemannen sin, ble hun selv fristet av inkarnasjonen av selve Djevelen.

Hun snudde hodet. – Nei takk. Én gang var nok for meg, sa hun. Men så falt blikket på munnen hans, og hun kunne kjenne de faste, overtalende leppene mot sine selv om de sto en halvmeter fra hverandre.

– Én gang er aldri nok, Juno, mumlet han, og navnet hennes lød som et kjærtegn. Hun så de laserblå øynene glitre av løftet om evig fortapelse. – Særlig for deg og meg.

Hun snudde ryggen til ham og motsto trangen til å slå ham i hodet med brudebuketten. Hadde hun ikke visst bedre, ville hun ha trodd at han kom til Daisy og Connors bryllup bare for å tirre henne.

Connor slapp til slutt bruden sin, og Daisy holdt armene ut mot Juno. – Jeg er så lykkelig at jeg tror jeg kan sprekke, hvisket hun i øret til Juno mens hun holdt hardt rundt henne.

Juno klynget seg fast, og tårene sved i øynene igjen. – Du har fått den beste mannen i verden, mumlet hun tilbake. – Og han fortjener deg nesten.

Connor la hånden på skulderen hennes, og hun slapp Daisy og så den broderlige hengivenheten i øynene hans. – Så så, sa han og trakk henne inn i armene. – Jeg kunne få den fikse ideen at du liker meg.

– La oss ikke bli revet med, ertet hun.

Connor klukklo og slapp henne. – Som om jeg ville våge det.

Han strakte hånden bak henne og grep Macs. – Det er godt å ha deg her, Mac. Det er lenge siden. Connors stemme tyknet. – Altfor lenge.

Det var Mac som slapp håndtrykket først. – Ja, sa han tonløst.

– Kommer du på bryllupsfesten? spurte Connor og hørtes usikker ut. – Daisy og jeg vil at du skal møte Ronan, sønnen vår. Du er tross alt onkelen hans.

Mac ble stram om kjeven og fikk en forbeholden, lukket mine. – Klart det. Ville ikke gå glipp av det for alt i verden, sa han etter en lang pause, men svaret hørtes i beste fall likegyldig ut.

Juno fikk en ubehagelig følelse i magen. Hun gjenkjente den iskalde tonen; den samme han hadde brukt da han fortalte henne at han ikke hadde noen bror.

Daisy gikk bort til Mac og tok hånden hans i begge sine. – Du har ingen anelse om hvor mye dette betyr for oss, Mac, sa hun, og Juno fikk vondt i magen av den utilslørte lykken i stemmen hennes. – Alt som betyr noe nå, er at du er her. Hun flirte. – Og at du har god appetitt. Vi har nok fancy fransk mat til å fø en hel hær på châteauet, så du blir nødt til å spise din del.

– Jeg er sikker på at jeg kan presse ned en bit, svarte han.

– Connor og jeg må tilbake og ta imot de andre gjestene. Hun blunket til Juno. – Så jeg overlater deg i Junos dyktige hender. Hun kan presentere deg for de andre og vise deg hvordan du kommer dit.

Nei, det vil hun ikke.

Juno kastet et skrekkslagent blikk mot Daisy. Men mens hun febrilsk lette etter en passende unnskyldning, tok Daisy brudebuketten ut av hendene hennes og hvisket henne i øret. – Ikke vær en slik pyse. Jeg er sikker på at han ikke kommer til å bite. Hun kvalte en frydefull latter. – I hvert fall ikke ennå.

Og med det forsvant Connor og Daisy i menneskemengden på vei ut i den tidlige kveldssolen som ektemann og kone.

Juno la armene i kors over midjen. Hun elsket kjolen som Daisy hadde fått laget til henne, men hun følte seg plutselig naken i den. – Det er bare en ti minutters kjøretur til châteauet, sa hun uten å møte blikket hans. – Jeg kan presentere deg for de fleste av menneskene her og så gi deg adressen.

Han grep henne i armen da hun skulle til å gå. – Jeg dropper presentasjonene. Tommelen hans kjærtegnet innsiden av albuen hennes. – Og jeg tror det er best at du viser meg veien. Han hevet de mørke øyebrynene og smilte ertende. – Du vil vel ikke at jeg skal gå meg vill?

Så lykkelig jeg ville bli, tenkte hun mens pulsen banket der han strøk tommelen. – Nei, Gud forby, sa hun og klarte ikke å holde den spydige tonen i sjakk.

Han lo, tok armen hennes og hektet den inn i sin.

– Slik skal det være, elskling. Han klukklo og førte henne bortover kirkegulvet.

Hun burde ha trukket seg unna, men hun ville ikke la ham vite hvor mye nærheten hans påvirket henne. Så hun konsentrerte seg om å huske å puste og sørge for at hun ikke falt i de høyhælte skoene.

– Jeg har ikke spist i hele dag og er skrubbsulten, sa han henslengt.

Hun klarte ikke å kontrollere skjelvingen. Hvorfor fikk hun inntrykk av at den overdådige buffeen til Daisy og Connor ikke var det eneste han hadde tenkt å fortære?

*

Den flotte sportsbilen til Mac svingte inn i oppkjørselen til châteauet bak en kø av andre biler. Mellom de frodige eiketrærne fikk Juno et glimt av det barokke, franske slottet som sto stolt på toppen av åsen. Blomstrende slyngplanter klamret seg til tårnene og balkongene og fremhevet en trio av trinnvise terrasser som var forbundet av en lang trapp. Da bilen nærmet seg hovedterrassen, og ballsalen bakenfor kom til syne, så hun mylderet av gjester bli servert av en hær svartkledde servitører med brett fylt av kanapeer og champagne.

Det var ikke første gang den dagen at Juno tenkte på palasser og prinser og gammel pomp og prakt. Daisy og Connor hadde gjort bryllupsdagen sin til en magisk begivenhet. Hun bet i seg et lengselsfullt sukk. Nå fikk det være nok dagdrømming. Det var avgjort ikke passende under hennes nåværende omstendigheter.

Hun kikket bort på mannen ved siden av seg. I de tjue minuttene det hadde tatt dem å komme seg fra kirken til festlokalet, hadde Mac Brody vært overraskende stillferdig. Det hadde ikke vært noe av den ertingen eller spydighetene hun hadde ventet seg. Trolig fordi han var blitt omringet av en menneskemengde så snart Daisy og Connor var vinket ut av syne.

Hun hadde ikke visst at han var så berømt! Hun gikk sjelden på kino – hadde aldri særlig tid til slikt – og hun leste ikke sladreblader heller.

Men mer overraskende enn all oppmerksomheten han fikk, var måten han reagerte på den. Han var tålmodig, sjarmerende og bemerkelsesverdig imøtekommende når det gjaldt alle forespørslene om autografer og fotografering, men hun hadde likevel ant hvor utilpass han var. Det fikk henne til å lure på hvor det hadde blitt av den store, slemme filmstjernen som hadde kysset henne med slik arroganse på Heathrow.

Spenningen hadde løsnet fra skuldrene hans da de satte seg inn i den leide Porschen. Men så snart châteauet kom til syne på den andre siden av dalen, hadde hendene hans strammet seg rundt rattet, som om han stålsatte seg for det som var i vente.

Hvorfor hadde han bestemt seg for å komme hvis han så på denne kvelden som en slik prøvelse?

Han rygget bilen inn under et av eiketrærne. Glimtet av sårbarhet hadde gitt hennes egen selvtillit et aldri så lite løft.

– Vi må gå til fots herfra. Han smilte skjevt da blikket gled mot føttene hennes. – Tror du at du kan klare alle småsteinene med de skoene?

Han var sikkert vant til kvinner som kunne løpe maraton i høyhælte sko, men hun smilte tilbake. – Jeg burde klare tjue meter. Hvis ikke tar jeg dem av. Men du må love å ikke si det til Daisy.

– Hvorfor det? spurte han med den dype, irske stemmen.

– Daisy tegnet kjolen min. Den er tydeligvis en del av en helhet, som inkluderer de høyhælte skoene. Uten dem kommer hun til å anklage meg for å ødelegge virkningen eller noe slikt. Bablingen av opplysninger endte i taushet. Hvorfor hadde hun trukket oppmerksomheten mot kjolen? Det var som om hun fisket etter en kompliment. Noe hun definitivt ikke gjorde.

Blikket hans gled over figuren hennes, og hjertet stanset. – Daisy er veldig talentfull, sa han da blikket møtte hennes. – Du ser praktfull ut.

Hun rødmet, og hjertet slo om takten idet komplimenten strømmet gjennom henne like til tærne.

Godt gjort, Juno. Nå føler du deg splitter naken igjen.

